《李莲生茂才以长句为题小草依韵奉谢》
清代·慧霖

修竹心虚坚有节，老梅骨瘦硬如铁。乾坤清气得来难，一卧空山休漏曳。

是空是色年复年，空中幻出云霞烟。不恨生在千年后，但恨生不千年前。

有诗可吟酒可醉，菩提即是逃禅处。一朵梅花一首诗，万个吟身万梅树。

李侯生有冰雪姿，倾心为我题长句。李侯李侯歌漫夸，请将此笔凌云霞。

不然署作护花使，愿与仙人扫落花。君不见仙骨珊珊身落落，举头一拔红尘脚，定有清风振河岳。

作者简介：慧霖，字梅盦，新建人，本姓李。有《松云精舍诗录》。